Mayweather gaan glo teen YouTuber boks | Netwerk24
Deur Michael Green 18 September 2020 08:14
Logan Paul (regs) gaan glo voor die einde van die jaar teen Floyd Mayweather boks. Hier boks hy teen KSI teen wie hy verlede jaar met punte verloor het. Foto: Gatty Images
Mayweather en Paul moet die kragmeting nog self bevestig, maar verskeie internet-persoonlikhede – onder wie die sport-ontleder Pat McAfee, die joernalis Mike Feinberg en die YouTuber Keemstar – het Woensdag laat weet dat dit wel gaan plaasvind.
Paul (25) is 'n omstrede figuur, wat gereeld weens sy bisarre optrede in die nuus is.
Die voormalige bokskampioen Floyd Mayweather kan maar net nie uit die nuus bly nie. Foto: Getty Images
Hy het byvoorbeeld al beeldmateriaal van 'n man wat homself opgehang het op sy YouTube-kanaal vertoon.
'n Ander keer het hy gewys hoe hy twee dooie rotte met 'n Tazer skiet.
Paul het in 2018 gelykop teen die Britse YouTuber KSI in 'n amateurgeveg geboks.
Verlede jaar het hy en KSI mekaar toe weer in 'n beroepsgeveg in Staples Center in Kalifornië gepak, met KSI wat met punte gewen het.
Mayweather het laas in 2017 'n (soort van) ware geveg gehad toe hy die Ierse gemengde gevegskunstenaar Conor McGregor pak gegee het.
Twee jaar gelede het hy die Japanse skopbokser Tenshin Nasukawa in 'n belaglike kragmeting uitgeslaan.